Մեծահարուստ մեր եղբայրներ և քույրեր, մեր ժողովուրդը մի իմաստուն խոսք ունի. «Դեղին ոսկին սև օրվա համար է»: Չթողնենք սև օրվան այդ «դեղինը», որովհետև սև օրեր շատ ենք տեսել ու հաճախ ոսկին ձեռքներիս կա՛մ հաց չենք ճարել, կա՛մ այդ դեղինը մեր ձեռքից խլել են: Հիմա էլ վտանգված է մեր համազգային հարստությունը, որ օտար երկրներում է. դա էլ կարող ենք կորցնել, ինչպես եղել է ոչ հեռու անցյալում, երբ հայ վաճառականների ու արդյունաբերողների հարստությունը, հայոց պետականություն չունենալու պատճառով, մնացել է նրանց ապրած երկրին ու ժողովրդին կամ, խարդավանքով ու կոտորածների զոհ դառնալով, կորցրել ենք ազգային ողջ հարստությունը: Այսօր այդ «դեղինին» փոխարինում է «կանաչը»: